ההיסטוריה הירושלמית (פולקו משארטר)

ההיסטוריה הירושלמית או עלילות הפרנקים במסעם לירושלים (בלטינית: Historia Hierosolymitana או Gesta Francorum Iherusalem peregrinantium) היא כרוניקה בשפה הלטינית של מסע הצלב הראשון, שנכתבה בין השנים 1101–1128 על ידי פולכר משארטר (Fulcherius, Foulcher de Chartres, או פולקו משארטר, נולד בשנת 1059 לערך, מת אחרי 1128), כומר שהשתתף במסע הצלב ושירת את בלדווין הראשון, מלך ירושלים, במשך שנים רבות.
הכרוניקה שלו נחשבת לאחד התיעודים הטובים ביותר של מסע הצלב הראשון.
היא חשובה מאוד, משום שפולכר היה עד ראייה לאירועים רבים, בעל מקורות מידע טובים לאירועים שבהם לא נכח, וכותב מוכשר.

פולכר ככל הנראה נכח בוועידת קלרמון בנובמבר 1095, בה קרא האפיפיור אורבנוס השני לצאת למסע הצלב, והכרוניקה של פולכר כוללת את גרסתו לנאום האפיפיור:
"הו בני האל! [...] מהרו לסייע לאחיכם השוכנים במזרח, הזקוקים לעזרתכם ואף קראו רבות לעזרה. כי כפי שכבר נאמר לרובכם, הטורקים, עם פרסי, פלשו אל תוך גבולות רומניה ועד לים התיכון, עד המקום הנקרא "זרוע גאורגיוס הקדוש", ותפסו עוד ועוד אדמות של נוצרים, גברו עליהם, ואלה נוצחו כבר בשבעה קרבות. הם הרגו או שבו רבים, הפכו כנסיות על פיהן, ועשו לשממה את ממלכת האל. אם תאפשרו להם, באדישות, להמשיך בכך זמן רב, הם יכניעו את נאמני האל אף יותר".

בשנת 1097 מונה פולכר לכומר של בלדווין מבולון (לימים בלדווין הראשון, מלך ירושלים), ומתוקף תפקידו זה שהה באדסה בעת המצור על אנטיוכיה (1097–1098) ובעת המצור על ירושלים (1099), ולכן לא היה עד ראייה לאירועים אלה, והוא תיאר אותם על סמך הכרוניקה של ריימונד מאגילר, "היסטוריה של הפרנקים שכבשו את ירושלים" (Historia Francorum), ועל סמך "עלילות הפרנקים" (Gesta Francorum). אולם כשבלדווין הראשון נעשה מלך ירושלים, הצטרף אליו פולכר ושהה בחצרו עד שמת, ולכן תיאורו את האירועים שבין שנת 1100 לשנת 1127 מהווה מקור חשוב ויחיד במינו להיסטוריה של השנים הראשונות לקיומה של ממלכת ירושלים.

הכרוניקה נכתבה בשנים 1101, 1106, 1124 עד 1127.
לכל המוקדם, פולכר החל לכתוב את הכרוניקה שלו בסוף הסתיו של שנת 1100, או לכל המאוחר באביב של שנת 1101, בגרסה שלא שרדה אך הועברה לאירופה במהלך ימי חייו. גרסה זו הושלמה בסביבות שנת 1106 ושימשה כמקור עבור גיבר מנוז'ן, בן דורו של פולכר באירופה.
פולכר סיים לכתוב את הכרוניקה בסביבות שנת 1128.

פולכר החל לכתוב את חיבורו בעידוד חבריו למסע, שכנראה כללו את בלדווין הראשון. לרשותו הייתה לפחות ספרייה אחת בירושלים, שבאמצעותה הייתה לו גישה למכתבים ולתעודות אחרות של מסע הצלב הראשון. בספרייה זו היו בוודאי זמינים גם ה"היסטוריה של הפרנקים שכבשו את ירושלים" (Historia Francorum) של ריימונד מאגילר ו"עלילות הפרנקים" (Gesta Francorum), ששימשו כמקורות לחלק ניכר מהמידע הספציפי בחיבורו של פולכר, שהוא לא היה עד לו באופן אישי.

פולכר חילק את הכרוניקה שלו לשלושה ספרים. הספר הראשון תיאר את ההכנות למסע הצלב הראשון בקלרמון בשנת 1095 והמשיך עד לכיבוש ירושלים והקמת ממלכת ירושלים על ידי גוטפריד מבויון. ספר זה כלל תיאור נלהב של קונסטנטינופול. הספר השני תיאר את מעשיו של בלדווין הראשון, שירש את גוטפריד והיה מלך ירושלים בשנים 1100–1118. הספר השלישי סיפר על חייו של בלדווין השני, מלך ירושלים, עד שנת 1127, אז פרצה מגפה בירושלים, שבמהלכה ככל הנראה מת פולכר. הספרים השני והשלישי נכתבו משנת 1109 הערך עד שנת 1115, ומשנת 1118 לשנת 1127, וקובצו למהדורה שנייה על ידי פולכר עצמו.

חיבורו של פולכר שימש כרוניקנים רבים אחרים שחיו אחריו. ויליאם מצור וויליאם ממלמסברי השתמשו בחלק מהכרוניקה כמקור. הכרוניקה שלו מדויקת בדרך כלל, אם כי לא לחלוטין. היא פורסמה ב־Recueil des historiens des croisades  וב"פטרולוגיה לטינה" , ומהדורה ביקורתית של הגרסה הלטינית פורסמה על ידי היינריך האגנמאייר (Heinrich Hagenmeyer) בשנת 1913.

הערות שוליים

קטגוריה:מסע הצלב הראשון
קטגוריה:ספרות בשפה הלטינית
קטגוריה:כרוניקות